ประกาศธนาคารแห่งประเทศไทยที่ สกง. 2/2565เรื่อง หลักเกณฑ์เกี่บวกับการคํานวณอัตราดอกเบี้ยของธุรกรรมการเงินที่อ้างอิงอัตราดอกเบี้ยอ้างอิง THOR-----------------------------------------------ข้อ ๑ เหตุผลในการออกประกาศ การปฏิรูปอัตราดอกเบี้ยอ้างอิงในตลาดการเงินทั่วโลก ส่งผลให้มีการพัฒนาอัตราดอกเบี้ยอ้างอิงใหม่ที่เป็นอัตราดอกเบี้ยระยะข้ามคืน (Overnight rate) ซึ่งแตกต่างจากอัตราดอกเบี้ยอ้างอิงเดิม เช่น LIBOR ที่เป็นอัตราดอกเบี้ยแบบมีระยะเวลาที่ทราบค่าล่วงหน้าตั้งแต่ต้นงวดดอกเบี้ย (forward-looking term rate) ทําให้เมื่อนําอัตราดอกเบี้ยอ้างอิงระยะข้ามคืนดังกล่าวไปใช้ในธุรกรรมการเงินที่มีงวดการชําระดอกเบี้ยยาวกว่าระยะข้ามคืน เช่น งวดดอกเบี้ย 1 เดือน 3 เดือน หรือ 6 เดือน หรือ ตามระยะเวลาที่กําหนดในสัญญา จะต้องคํานวณอัตราดอกเบี้ยอ้างอิงระยะข้ามคืนดังกล่าวให้เป็นอัตราดอกเบี้ยของธุรกรรมการเงินที่จะใช้สําหรับคํานวณดอกเบี้ยในแต่ละงวด ซึ่งการคํานวณด้วยวิธีหาค่าเฉลี่ยเชิงซ้อน (compound average) ที่คํานึงถึงมูลค่าของเงินตามกาลเวลา (time value of money) เพื่อสะท้อนต้นทุนทางการเงินที่แท้จริงตามหลักการพื้นฐานของทฤษฎีการเงินเป็นวิธีมาตรฐานหนึ่งที่ใช้ในตลาดการเงินทั่วโลก สําหรับประเทศไทย ธนาคารแห่งประเทศไทยและผู้ร่วมตลาดที่เกี่ยวข้องได้ร่วมกันพัฒนาอัตราดอกเบี้ยอ้างอิงใหม่สําหรับสกุลเงินบาท คือ อัตราดอกเบี้ยอ้างอิง Thai Overnight Repurchase Rate (THOR)ซึ่งคํานวณจากอัตราดอกเบี้ยของธุรกรรมระยะข้ามคืนในตลาดซื้อคืนพันธบัตรภาคเอกชนระหว่างธนาคาร และการนําอัตราดอกเบี้ยอ้างอิง THOR ไปใช้ในธุรกรรมการเงินที่มีกําหนดชําระดอกเบี้ย เป็นงวดที่ยาวกว่าระยะข้ามคืนจะต้องคํานวณอัตราดอกเบี้ยอ้างอิง THOR ให้เป็นอัตราดอกเบี้ยของธุรกรรมการเงินในแต่ละงวด ดังนั้น ธนาคารแห่งประเทศไทยจึงเห็นควรกําหนดหลักเกณฑ์เกี่ยวกับการคํานวณอัตราดอกเบี้ยของธุรกรรมการเงินที่อ้างอิงอัตราดอกเบี้ยอ้างอิง THORเพื่อให้สถาบันการเงินมีวิธีปฏิบัติในการคํานวณอัตราดอกเบี้ยของธุรกรรมการเงินที่ชัดเจนและสอดคล้องกับวิธีมาตรฐานสากล ซึ่งจะช่วยลดต้นทุนส่วนต่าง (basis) ที่เกิดจากการใช้วิธีคํานวณที่แตกต่างกัน รวมทั้งสร้างความมั่นใจให้แก่คู่สัญญาและผู้ใช้บริการว่าการกําหนดอัตราดอกเบี้ยมีความโปร่งใสและเป็นธรรม ตลอดจนช่วยเพิ่มประสิทธิผลของการดําเนินนโยบายเพื่อรักษาเสถียรภาพทางเศรษฐกิจและการเงินของประเทศข้อ ๒ อํานาจตามกฎหมาย อาศัยอํานาจตามความในมาตรา 46 แห่งพระราชบัญญัติธุรกิจสถาบันการเงิน พ.ศ. 2551 ธนาคารแห่งประเทศไทยออกข้อกําหนดให้สถาบันการเงินถือปฏิบัติเกี่ยวกับการคํานวณอัตราดอกเบี้ยของธุรกรรมการเงินที่อ้างอิงอัตราดอกเบี้ยอ้างอิง THOR ตามที่กําหนดในประกาศฉบับนี้ข้อ ๓ ขอบเขตการบังคับใช้ ประกาศนี้ให้ใช้บังคับกับสถาบันการเงินตามกฎหมายว่าด้วยธุรกิจสถาบันการเงินทุกแห่งข้อ ๔ เนื้อหา 4.1 คําจํากัดความ "สถาบันการเงิน" หมายความว่า สถาบันการเงินตามกฎหมายว่าด้วยธุรกิจสถาบันการเงิน "อัตราดอกเบี้ยอ้างอิง THOR" หมายความว่า อัตราดอกเบี้ยอ้างอิงตลาดซื้อคืนพันธบัตรภาคเอกชนระยะข้ามคืนระหว่างธนาคาร (Thai Overnight Repurchase Rate) ที่เผยแพร่โดย ธปท. หรือผู้ที่ ธปท. แต่งตั้ง "อัตราดอกเบี้ยของธุรกรรมการเงิน" หมายความว่า อัตราดอกเบี้ยของธุรกรรมการเงินแต่ละงวดที่คํานวณจากอัตราดอกเบี้ยอ้างอิง THOR เพื่อใช้ในการคํานวณจํานวนดอกเบี้ยที่ต้องชําระโดยไม่รวมส่วนเพิ่ม (margin) ที่สะท้อนความเสี่ยงด้านเครดิตของผู้กู้และปัจจัยอื่นตามที่คู่สัญญาตกลงกัน "วิธีหาค่าเฉลี่ยเชิงช้อน (compound average)" หมายความว่า วิธีการทางคณิตศาสตร์ที่ใช้สําหรับการคํานวณอัตราดอกเบี้ยของธุรกรรมการเงินจากอัตราดอกเบี้ยอ้างอิงระยะข้ามคืน เพื่อให้สะท้อนมูลค่าของเงินตามกาลเวลา (time value of money) หลักเกณฑ์ ให้สถาบันการเงินถือปฏิบัติในการคํานวณอัตราดอกเบี้ยของธุรกรรมการเงินที่อ้างอิงอัตราดอกเบี้ยอ้างอิง THOR ดังนี้ (1) ใช้วิธีหาค่าเฉลี่ยเชิงซ้อน (compound average) เป็นวิธีหลักในการคํานวณอัตราดอกเบี้ยของธุรกรรมการเงิน โดยสถาบันการเงินสามารถใช้สูตรการคํานวณอัตราดอกเบี้ยวิธีหาค่าเฉลี่ยเชิงข้อนตามที่ระบุไว้ในแนวปฏิบัติสําหรับการทําธุรกรรมการเงินอ้างอิงอัตราดอกเบี้ยอ้างอิง THOR (A User’s Guide to Thai Overnight Repurchase Rate) ซึ่งเผยแพร่ที่เว็บไซต์ของ ธปท.([ ]( )) ในกรณีที่สถาบันการเงินคํานวณอัตราดอกเบี้ยของธุรกรรมการเงินด้วยวิธีอื่นสถาบันการเงินต้องสามารถชี้แจงเหตุผลความจําเป็นในการเลือกใช้วิธีดังกล่าวเมื่อได้รับการสอบถามจาก ธปท. (2) แจ้งให้คู่สัญญาหรือผู้ใช้บริการทราบถึงความแตกต่างระหว่างอัตราดอกเบี้ยอ้างอิง THOR ซึ่งเป็นอัตราดอกเบี้ยอ้างอิงระยะข้ามคืนกับอัตราดอกเบี้ยอ้างอิงแบบมีระยะเวลาที่ทราบค่าล่วงหน้า (forward-looking term rate) รวมทั้งรายละเอียดที่ชัดเจนเกี่ยวกับวิธีการคํานวณดอกเบี้ยที่ต้องชําระในแต่ละงวด เช่น สูตรคํานวณอัตราดอกเบี้ยของธุรกรรมการเงิน เป็นต้นข้อ ๕ วันที่เริ่มบังคับใช้ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 4 กุมภาพันธ์ 2565 (นายเศรษฐพุฒิ สุทธิวาทนฤพุฒิ)ผู้ว่าการธนาคารแห่งประเทศไทยฝ่ายตลาดการเงินโทรศัพท์ 0 2283 5476